Kirsten Brosbøl (S), 2008-05-22:
Danmark skal stå skulder ved skulder med USA og andre allierede i bekæmpelsen af terror, men vi må aldrig medvirke til eller passivt acceptere en udenrigspolitik, der ikke respekterer menneskerettighederne og de internationale konventioner.
Den danske regering med statsministeren i spidsen ser alt for passivt til, at Bushregeringen har sanktioneret tortur, kidnapninger, hemmelige fangelejre og indespærring af mistænkte uden rettergang og dom. Samtidig gik Foghregeringen sammen med USA i krig i Irak på et falsk grundlag med usandheder og i strid med FN, hvilket FN's tidligere generalsekretær Kofi Annan har konstateret.
Det er imidlertid også fuldstændig uacceptabelt og undergravende i kampen mod terror, at USA's regering i flere tilfælde bevidst har tilsidesat internationale konventioner som Genèvekonventionen, det absolutte forbud mod tortur og respekt for almindelige retssamfundsprincipper.
Den amerikanske fangelejr på Guantánamo er en skandale i kampen mod terror, ligesom fangelejren på Bagrambasen i Afghanistan og andre hemmelige fængsler er det.
Hvad gør den danske regering egentlig for at få lukket Guantánamo og sikre overholdelsen af fundamentale retsprincipper i krigen mod terror?
Ikke noget særlig synligt.
Tværtimod har statsministeren under sit besøg hos sin ideologiske allierede, Bush, fremhævet værdifællesskabet mellem de to regeringschefer.
Ja, vi har et stærkt værdifællesskab med USA, netop hvad angår demokratiet, menneskerettighederne og retssamfundet.
Her har statsministeren og regeringen svigtet.
Amnesty International har dokumenteret mindst 150 tilfælde af CIA-kidnapninger fra andre landes territorier.
På Bagrambasen har fanger været tilbageholdt i mere end 5 år uden at blive stillet for en dommer, og to fanger er blevet tævet ihjel.
Det er ikke bare dokumenteret, men også indrømmet af USA's regering, at tortur som f.eks. søvnberøvelse, vandplankning, slag og spark, seksuel ydmygelse, trusler og anden nedværdigende behandling af fanger er omfattende.
Alligevel hører man kun hvisken fra den danske regerings side over for Bushregeringens politik.
Socialdemokraterne mener derfor, at regeringen utvetydigt skal kræve respekt for den humanitære folkeret og de internationale konventioner i den såkaldte krig mod terror.
Vi opfordrer regeringen til at udarbejde en handlingsplan for at fremme disse principper, og vi vil have regeringen til at arbejde for en stærk fælles holdning i EU for at lægge maksimalt pres på den amerikanske regering.
Det er jo ikke allermindst vigtigt i EU-regi, og her bør regeringen bruge enhver lejlighed til at få den amerikanske regering til at efterleve principperne, ikke mindst også i lyset af den kommende udskiftning i Det Hvide Hus efter præsidentvalget. Vi kan måske ikke få Bush på ret køl, men vi kan i hvert fald i fællesskab i Europa gøre alt, hvad vi kan, for at forpligte den næste amerikanske præsident til en ny kurs.
Vi kan så høre på ministeren og på Venstres ordfører, at man sådan set mener, at det her allerede sker.
Derfor kan vi så spørge, hvorfor man så ikke stemmer for det her forslag, så alle i fællesskab i Folketinget kan sende et signal om, at det her er noget, vi står fast på og også vil styrke fremadrettet.